A BIZOTTSÁG 1753/2006/EK RENDELETE
(2006. november 28.)
a Feröer-szigetekről származó egyes hal- és halászati termékekre vonatkozó közösségi vámkontingensek megnyitásáról és kezeléséről, ezen intézkedések módosítására és elfogadására irányuló részletes rendelkezések meghatározásáról, valamint az 1983/95/EK rendelet hatályon kívül helyezéséről szóló 669/97/EK tanácsi rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a Feröer-szigetekről származó egyes hal- és halászati termékekre vonatkozó közösségi vámkontingensek megnyitásáról és kezeléséről, ezen intézkedések módosítására és elfogadására irányuló részletes rendelkezések meghatározásáról, valamint az 1983/95/EK rendelet hatályon kívül helyezéséről szóló, 1997. április 14-i 669/97/EK tanácsi rendeletre (1) és különösen annak 5. cikke (1) bekezdésének b) pontjára,
mivel:
(1)
Az EK-Dánia/Feröer-szigetek vegyes bizottság 2006. július 13-i 1/2006 határozata (2) módosította az egyrészről az Európai Közösség, másrészről a Dán Kormány és a Feröer-szigetek önkormányzata között létrejött megállapodás 1. jegyzőkönyvének mellékletében foglalt II. táblázatot oly módon, hogy 3 000-ről 4 000 tonnára emelte az elkészített vagy konzervált garnélarák, fűrészes garnélarák és norvég homár éves vámkontingensét. Az említett határozat 2006. szeptember 1-jén lépett hatályba.
(2)
A 669/97/EK rendelet mellékletében a 09.0679 rendelési szám alatt felsorolt garnélarák, fűrészes garnélarák és norvég homár éves vámkontingensének mennyiségét módosítani kell, hogy figyelembe vegye ezt az emelkedést.
(3)
Az e rendeletben előírt intézkedések összhangban vannak a Vámkódex Bizottság véleményével,
ELFOGADTA EZT A RENDELETET:
1. cikk
A 669/97/EK rendelet melléklete a következőképpen módosul:
A táblázatban a 09.0679 rendelési szám alatt felsorolt, elkészített vagy konzervált garnélarák, fűrészes garnélarák és norvég homár éves vámkontingensének a 6. oszlopban jelölt mennyiségét 3 000-ről 4 000-re kell emelni.
2. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
Ezt a rendeletet 2006. szeptember 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2006. november 28-án.